CELEX: 32010D0719
Language: ro
Date: 2010-11-26 00:00:00
Title: 2010/719/UE, Euratom: Decizia Comisiei din 26 noiembrie 2010 de respingere a soluției propuse de Austria în temeiul articolului 10 din Regulamentul (CEE, Euratom) nr. 1553/89 al Consiliului referitoare la calculul componentei de utilizare privată a unei compensări a bazei resurselor proprii TVA care rezultă din restricționarea dreptului la deducerea TVA-ului în temeiul articolului 176 din Directiva 2006/112/CE a Consiliului [notificată cu numărul C(2010) 8206]

27.11.2010   
            
            
               RO
            
            
               Jurnalul Oficial al Uniunii Europene
            
            
               L 312/20
            
         DECIZIA COMISIEI
   din 26 noiembrie 2010
   de respingere a soluției propuse de Austria în temeiul articolului 10 din Regulamentul (CEE, Euratom) nr. 1553/89 al Consiliului referitoare la calculul componentei de utilizare privată a unei compensări a bazei resurselor proprii TVA care rezultă din restricționarea dreptului la deducerea TVA-ului în temeiul articolului 176 din Directiva 2006/112/CE a Consiliului
   [notificată cu numărul C(2010) 8206]
   (Numai textul în limba germană este autentic)
   (2010/719/UE, Euratom)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Tratatul de instituire a Comunității Europene a Energiei Atomice,
   având în vedere Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (1), în special articolul 10 alineatul (2),
   după consultarea Comitetului consultativ privind resursele proprii,
   întrucât:
   
               (1)
            
            
               Compensarea bazei resurselor TVA se aplică în temeiul articolului 6 alineatul (4) din Regulamentul (CEE, Euratom) nr. 1553/89, în care se prevede că, dacă un stat membru, în temeiul articolului 176 din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (2), restrânge sau exclude dreptul la deducerea TVA-ului în amonte, baza resurselor proprii TVA poate fi stabilită ca și cum dreptul la deducere nu ar fi fost restrâns. Această dispoziție se aplică numai în cazul achiziționării de produse petroliere și autoturisme de serviciu, precum și în cel al cheltuielilor privind leasing-ul, închirierea, întreținerea și repararea unor astfel de autoturisme. Austria a propus o soluție de calculare a componentei de utilizare privată a unei astfel de compensări a bazei armonizate a resurselor proprii TVA.
            
         
               (2)
            
            
               În temeiul articolului 13 alineatul (3) din Regulamentul (CEE, Euratom) nr. 1553/89, soluția propusă de Austria a fost examinată de Comitetul consultativ privind resursele proprii cu ocazia reuniunii acestuia din 26 octombrie 2010. Examinarea metodologiei a scos la iveală faptul că există o diferență de opinie în cadrul comitetului. Un proiect de decizie care respinge soluția prezentată de Austria a fost transmis Comitetului consultativ privind resursele proprii, care a emis un aviz favorabil la data de 26 octombrie 2010.
            
         
               (3)
            
            
               În lipsă de date reale, pentru calcularea utilizării private se pot folosi metode alternative. Pentru a garanta contribuția la uniformitatea calculului compensării, aceste metode ar trebui să se bazeze pe ipoteze general acceptate.
            
         
               (4)
            
            
               Austria solicită ca persoanele impozabile să își gestioneze datele reale referitoare la utilizarea privată a autoturismelor de serviciu. Cu toate acestea, din motive de simplitate administrativă, Austria a propus o soluție pentru calcularea utilizării private care încorporează date statistice generale combinate cu sume corespunzătoare amortizării valorii, care nu sunt concepute în scopul determinării utilizării private ca atare. Întrucât determină un element de utilizare privată semnificativ inferior proporției utilizate de celelalte state membre, soluția propusă este incompatibilă cu uniformitatea impusă în calculul compensării. În consecință, soluția propusă de Austria privind calcularea proporției corespunzătoare utilizării private a autoturismelor achiziționate de întreprinderi trebuie respinsă,
            
         ADOPTĂ PREZENTA DECIZIE:
   Articolul 1
   Soluția propusă de Austria privind calcularea proporției corespunzătoare utilizării private a autoturismelor achiziționate de întreprinderi se respinge.
   Articolul 2
   Prezenta decizie se adresează Republicii Austria.
   
      Adoptată la Bruxelles, 26 noiembrie 2010.
      
         
            Pentru Comisie
         
         Janusz LEWANDOWSKI
         
            Membru al Comisiei
         
      
   
   
      (1)  JO L 155, 7.6.1989, p. 9.
   
      (2)  JO L 347, 11.12.2006, p. 1.